ไฟแนนซ์ทูเดย์
...พูดดีก็แล้ว ขู่ก็แล้ว แต่ก็ยังเจอปัญหาเบี้ยวหนี้กู้ยืมเพื่อการศึกษา แถมหนีกันตั้งแต่ยังหนุ่มยังสาว จนหวั่นว่าโตขึ้นไปอาจไม่แคล้วกลายเป็นปัญหาหนี้ครัวเรือนในอนาคต
29 ต.ค. 2565

...พูดดีก็แล้ว ขู่ก็แล้ว แต่ก็ยังเจอปัญหาเบี้ยวหนี้กู้ยืมเพื่อการศึกษา แถมหนีกันตั้งแต่ยังหนุ่มยังสาว จนหวั่นว่าโตขึ้นไปอาจไม่แคล้วกลายเป็นปัญหาหนี้ครัวเรือนในอนาคต
ล่าสุด รังสรรค์ ศรีวรศาสตร์ ปลัดกระทรวงการคลัง ในฐานะประธานกรรมการกองทุนเงินให้กู้ยืมเพื่อการศึกษา (กยศ.) จึงไฟเขียวจัดโครงการรณรงค์ชำระหนี้ 13 ธ.ค. 2557-30 เม.ย. 2558 ออกมาตรการจูงใจให้มาชำระหนี้ปิดบัญชีให้จบกันไป โดยจะลดเบี้ยปรับให้ถึง 50-100% สำหรับผู้กู้ยืมที่มีหนี้ค้างชำระ และให้ส่วนลดเงินต้น 3% สำหรับผู้กู้ยืมที่มีประวัติชำระหนี้ดี ผู้ที่มีสิทธิเข้าร่วมโครงการ ได้แก่ ผู้กู้ที่ครบกำหนดชำระหนี้แล้วและเป็นผู้กู้ที่ไม่เคยทำสัญญาประนีประนอมยอมความในโครงการไกล่เกลี่ยหรือถูกดำเนินคดี ซึ่งมีประมาณ 2.15 ล้านราย
...ที่ขึ้นๆ ลงๆ จนหัวใจจะวายยิ่งกว่ารถไฟเหาะในช่วงนี้ เห็นทีจะหนีไม่พ้นราคาทองที่สวิงสวายเป็นพิเศษ หลังสวิตเซอร์แลนด์ลงประชามติเสียงส่วนใหญ่ ปฏิเสธข้อเสนอในการเพิ่มทองคำสำรองของธนาคารกลางสวิส ทำให้จากเดิมที่ราคาทองขาลงตามภาวะเงินฝืดและราคาน้ำมันลงอยู่แล้ว ยิ่งดำดิ่งลงไปอีก
จากราคาทองที่ดิ่งลงหนักเมื่อวันที่ 1 ธ.ค. โดยปรับราคาถึง 7 ครั้ง จึงได้เห็นการแห่เข้าซื้อจนทำให้ราคาเปิดตลาดวันที่ 2 ธ.ค. พุ่งขึ้น 400 บาท ในช่วงเช้า ระหว่างวันราคาปรับเปลี่ยนมากถึง 9 ครั้ง ราคาทองรูปพรรณ รับซื้อบาทละ 18,282.96 บาท ขายออกบาทละ 19,050 บาท ราคาทองคำแท่ง รับซื้อบาทละ 18,550 บาท ขายออกบาทละ 18,650 บาท ท่ามกลางแนวโน้มจะราคาลงหรือผันผวนต่อเนื่องยาวไปถึงปีหน้า
...เห็นรัฐบาลประกาศคืนความสุขให้ของขวัญปีใหม่ประชาชน ด้วยการขอความร่วมมือลดราคาสินค้าชนิดซูเปอร์เซลไปแล้ว แต่ยังไร้เงาที่ซานต้า สมหมาย ภาษี รมว.คลัง จะประกาศของขวัญปีใหม่ออกมาจริงจัง ทั้งแผนนาโนไฟแนนซ์และอื่นๆ งานนี้ยังไม่ชัวร์จึงอาจกลัวโดนเบรกเอี๊ยดเหมือนแผนขึ้นแวต ก็เป็นได้